Po sérii obrázkov častí karosérie novej Fabie zverejnila česká automobilka fotky celého vozidla.
Hlavný tvar karosérie ostal v podstate nezmenený, no celok vozidla presne zapadá do ponuky značky Škoda.
Ostrejšie hrany novej Fabii pristanú. Širšie predné svetlomety prispievajú aj opticky k rozšíreniu karosérie, ktorá je aj fyzicky voči predchádzajúcej generácii širšia až o 90 mm.
Zaujímavo je riešený aj bočný profil auta. Dominujú mu dve výrazné línie. Vrchná z nich má mať aj funkčný charakter a bráni striekaniu vody od kolies na bočné sklá.
Byť širší neznamená byť ťažší
Nová generácia Škody Fabie schudla približne 65 kg a vybavená základným motorom sa dostala pod hranicu jednej tony.
Ako sme už spomínali, automobil je o 9 cm širší. K zmene celkového dojmu má prispieť nižšia celková výška o 31 mm. Napriek tomu, že je nová Fabia kratšia o 8 mm, využíva rázvor náprav o pol centimetra dlhší.
O dostupných motorizáciách sme písali v predchádzajúcom článku. Nesprávne sme uviedli, že Fabia bude využívať modulárnu platformu MQB. Opak je pravdou.
Nová Fabia stojí no modernizovanej platforme Volkswagenu Polo – PQ26.
Všetkého bude viac
Nová Fabia dorazí na trh s väčšou ponukou miesta pre posádku, väčším batožinovým priestorom (315 litrov s rezervným kolesom) a rozšírenou ponukou elektronických bezpečnostných asistentov.
Medzi novinky bude patriť systém City Safety schopný zistiť prekážku pred vozidlom a autonómne zastaviť.
Chýbajúcu integrovanú navigáciu môže nahradiť váš mobilný telefón v spojení so systémom Mirror Link. Do ponuky sa dostáva bezkľúčové odomykanie, parkovací asistent aj cúvacia kamera.
Rozhovor s dizajnérom novej Fabie, Jozefom Kabáňom
Dizajnová štúdia Škoda VisionC ponúkla pred niekoľkými mesiacmi prvý výhľad na budúci dizajnový jazyk značky Škoda. V akej forme sa pri modeli Škoda Fabia tento vývoj prejaví?
Prostredníctvom dizajnovej štúdie Škoda VisionC sme ukázali, ako Škoda dokáže prepojiť vysokú funkčnosť a výraznejší emocionálny dizajn s ostrejšími líniami.
Nový smer dizajnu je ďalším krokom vo vývoji našej značky. Nová Škoda Fabia sa týchto výrazových prostriedkov chopila prvýkrát. Vďaka tvorivým prvkom dizajnovej štúdie Škoda VisionC sa jej tvar stane výraznejším, dynamickejším a športovejším.
Ide viac emócií na úkor praktických parametrov nového modelu Fabia?
Nie, práve naopak. Napriek dynamickému dizajnu sme v dôležitých oblastiach vylepšili ponúkaný priestor. Zväčšili sme batožinový priestor, ktorý je tak najväčší v segmente, priestor pre cestujúcich je širší a dlhší.
K tomu ponúkame až desať nových "Simply Clever" riešení, medzi nimi prvýkrát v modeli Škoda technológiu MirrorLink, pomocou ktorej možno prepojiť "smartphone" s vozidlom.
Stále viac zákazníkov očakáva od svojho auta osobný štýl. Čo ponúka nová Fabia v tomto smere?
Novú generáciu modelu Fabia možno individualizovať viac ako kedykoľvek predtým. V ponuke bude na výber 15 farieb karosérie a k tomu navyše špeciálny farebný koncept s možnosťou individuálnej voľby farby strechy, kolies z ľahkých zliatin a krytov vonkajších spätných zrkadiel. Ponúkame tri stupne výbavy a mnoho variantov interiéru.